  Майя Бывальцева 1-тӥ куарусёнэ нуназе Удмуртиын куазь кӧс но 22 градусозь шуныт луоз. Со сярысь «ВКонтакте» вотэсбамаз ивортӥз улосвыл Гидрометцентрлэн пресс-секретарез Алла Шумихина. Солэн верамезъя, удмуртарняе но кӧснуналэ куазь кӧс улоз, омырысь температуралэн пӧртэмлыкез туж бадӟым луоз. Уйин +3…+7 градус возиськоз. 1-тӥ куарусёнэ уйин куд-ог интыосын музъем вылын -1 градусозь кынтыны быгатоз. Тодонлык нуналэ ӵукна салкым луоз, нуназе +17…+22 градус. Кӧснуналэ ӝытазе куазь воштӥськыны кутскоз. Нимаз ёросъёсын лымшор бере но ӝытазе зороз (шундыпуксён палан кутскыса). Арнянуналэ, 2-тӥ куарусёнэ, быдэсаз сямен Удмуртиын зороз шуыса чаклало. Уйин +8…+13, нуназе +14…+19 градус возиськоз. 3-4 куарусёнэ пилемъёс но зоръёс лымшор но шундыӝужан пала кошкозы, Удмуртие кӧс куазь берытскоз. Температура выльысь +20 градуслэсь вылӥе ӝутскоз.  Тегъёс: Гидрометцентр Удмуртия куазь  